Σχεδιασμός και ανάπτυξη πληροφοριακού συστήματος για τη λογοδοσία των επαγγελματιών υγείας και την οικονομική διαχείριση ιατροτεχνολογικού εξοπλισμού με τη χρήση καινοτόμων τεχνολογιών
Authors: Τσορομώκος Δημήτριος 
Published: September 2021

Εισαγωγή: Η επανάσταση στην Ψηφιακή Υγεία είναι το μέλλον στην υγειονομική περίθαλψη. Στον τομέα της κλινικής φροντίδας των ασθενών και της καταγραφής του ιατροτεχνολογικού εξοπλισμού των νοσηλευτικών ιδρυμάτων, οι περισσότερες δραστηριότητες σήμερα διενεργούνται σε έντυπη μορφή. Με την ψηφιοποίηση των δεδομένων και την αυτοματοποίηση των διαδικασιών επιδιώκεται η εφαρμογή σύγχρονων μεθόδων διαχείρισης και ελέγχου προς όφελος των εργαζομένων και των πολιτών. Σκοπός: Ο κύριος σκοπός της παρούσας έρευνας είναι η ανάπτυξη και η χρήση ενός έξυπνου συστήματος λογοδοσίας (συστημικής και ατομικής) κατά την παροχή υπηρεσιών υγείας που θα απελευθερώσει πολυάριθμους πόρους μέσα σε έναν οργανισμό Υγείας. Παράλληλα, είναι η δημιουργία μιας online πλατφόρμας ως κτηματολόγιο και παρατηρητήριο τιμών για την Οικονομική Διαχείριση του Ιατροτεχνολογικού Εξοπλισμού (ΟΔΙΕ) των Δημόσιων Νοσηλευτικών Ιδρυμάτων του Εθνικού Συστήματος Υγείας. Μεθοδολογία: Η πιλοτική εφαρμογή της ψηφιακής πένας και του χαρτιού (DPP) πραγματοποιήθηκε από νοσηλευτές που εργάζονται στη ΜΕΘ στο α) Γενικό Παναρκαδικό Νοσοκομείο Τρίπολης "Η Ευαγγελίστρια", β) Πανεπιστημιακό Γενικό Νοσοκομείο "Αττικόν" και γ) "Κοργιαλένειο-Μπενάκειο Γενικό Νοσοκομείο Αθηνών (Ερυθρός Σταυρός)". Συνολικά, η πιλοτική έρευνα διήρκεσε από τις 11 Ιανουαρίου 2016 έως και τις 31 Ιουλίου 2016. Η συλλογή των δημογραφικών στοιχείων και του ερωτηματολογίου αξιολόγησης της εφαρμογής έγινε μέσω ειδικής διαδικτυακής εφαρμογής (Google Docs). Ο τρόπος διεξαγωγής της στατιστικής ανάλυσης των δεδομένων έγινε με χρήση του στατιστικού πακέτου SPSS 19.0. Η πιλοτική εφαρμογή για την οικονομική διαχείριση του ιατροτεχνολογικού εξοπλισμού, πραγματοποιήθηκε μέσω της πλατφόρμας ArcGIS, όπου δημιουργήθηκε μια βάση δεδομένων (GeoDatabase) και ταξινομήθηκαν τα μηχανήματα ανά μονάδα υγείας, κατηγορία, μοντέλο, κατασκευαστή και κωδικό GMDN. Αποτελέσματα: Κατά τη χρονική διάρκεια των 7 μηνών συλλέχθηκαν 693 φόρμες. Συμπληρώθηκαν 18.934 πεδία εκ των οποίων 1.466 μετρήθηκαν με σφάλματα. Το ποσοστό ακρίβειας των δεδομένων ανέρχεται στο 92,3% και το αντίστοιχο ποσοστό σφαλμάτων στο 7,7%. Ο μέσος χρόνος συμπλήρωσης της φόρμας με το ψηφιακό στυλό από το νοσηλευτή ανέρχεται στα 3 λεπτά και 35 δευτερόλεπτα. Το μεγαλύτερο ποσοστό της ορθότητας των δεδομένων έφτασε στο 94,76% και ο καλύτερος χρόνος συμπλήρωσης της φόρμας ήταν κάτω από τα 3 λεπτά ανά φόρμα. Τα αποτελέσματα μπορούν να βελτιωθούν ακόμα περισσότερο με την εκπαίδευση των χρηστών και την εφαρμογή κανόνων εγγραφής. Ως προς την πιλοτική εφαρμογή για την οικονομική διαχείριση του ιατροτεχνολογικού εξοπλισμού, δημιουργήθηκαν διαδραστικοί χάρτες με διαφορετικές θεματικές ενότητες όπως: α) χάρτης με το πλήθος των αναπνευστήρων ΜΕΘ ανά Μονάδα Υγείας και συγκεντρωτικός χάρτης ανά νομό, Υγειονομική Περιφέρεια και επικράτεια β) χάρτης με τους αναπνευστήρες ΜΕΘ ανά κατασκευαστή, γ) ανά μοντέλο, δ) ανά λειτουργική κατάσταση, και ε) χάρτης με οικονομικά στοιχεία.Συμπεράσματα: Τα σφάλματα που προέκυψαν από τη χρήση της ψηφιακής πένας από τους νοσηλευτές στις ΜΕΘ των νοσοκομείων είναι ανεξάρτητα από τα δημογραφικά χαρακτηριστικά τους (φύλο, ηλικία, εκπαιδευτικό επίπεδο και εργασιακή εμπειρία), από τη βάρδια που εργάζονται και από τον αριθμό των κλινών στη ΜΕΘ. Επίσης, τα σφάλματα είναι ανεξάρτητα από το βαθμό ικανοποίησής των νοσηλευτών από τη χρήση της ψηφιακής πένας, από τη χρήση του εντύπου λογοδοσίας νοσηλευτών ΜΕΘ και από τη χρήση της εφαρμογής. Τέλος, προέκυψαν ενδείξεις ότι κάθε φορά που ο νοσηλευτής συμπληρώνει ένα επιπλέον έντυπο λογοδοσίας με την ψηφιακή πένα, μειώνεται κατά μέσο όρο ο μέσος αριθμός σφαλμάτων που πραγματοποιεί. Ως προς την οικονομική διαχείριση του ιατροτεχνολογικού εξοπλισμού, οι διαδραστικοί χάρτες αποτελούν και μέσο λογοδοσίας τόσο του τμήματος Βιοϊατρικής τεχνολογίας, όσο και της Διοίκησης. Οι κλινικοί μηχανικοί λογοδοτούν για τις ενέργειες που έχουν πραγματοποιήσει (IPM & CM) και η Διοίκηση είναι υπεύθυνη για την επιβεβαίωση της ορθής διεκπεραίωσης των διαδικασιών. Τα δεδομένα μπορούν να δημοσιοποιηθούν και στους πολίτες, για λόγους διαφάνειας. Λέξεις - κλειδιά: Ψηφιακό στυλό και χαρτί, αυτοματοποίηση διαδικασιών, ψηφιοποίηση δεδομένων, νοσηλευτική λογοδοσία, ΜΕΘ, ιατροτεχνολογικός εξοπλισμός, Γεωγραφικά Συστήματα Πληροφοριών, οικονομική διαχείριση, διαδραστικοί χάρτες